b'\n_START_ARTICLE_\nJean-Marie Cavada\n_START_PARAGRAPH_\nJean-Marie Cavada (s\xc3\xbcndinud 24. veebruaril 1940 \xc3\x89pinalis Vosges\'i departemangus Prantsusmaal) on Prantsuse poliitik, Euroopa Parlamendi liige (20. juulist 2004) \xc3\x8ele-de-France\'i ringkonnast, endine ajakirjanik. 3. detsembrist 2011 on ta Euroopa Liikumise Prantsuse haru president._NEWLINE_Cavada kuulus endisse Prantsuse Demokraatia Liitu, mis oli osa ALDEst. Edela-Prantsusmaa saadikuna Euroopa Parlamendis asus ta juhtima europarlamendi inim\xc3\xb5iguste, justiits- ja siseasjade komiteed; ta on ka asendusliige majandus- ja rahanduskomitees ning kuulus ELi-Rumeenia \xc3\xbchisesse parlamendikomiteesse 2004\xe2\x80\x932009._NEWLINE_P\xc3\xa4rast Prantsuse Demokraatliku Liikumise (MoDem) s\xc3\xbcndi, mis asendas Prantsuse Demokraatia Liidu, asutas ta omaenda partei Kodanikuliit Demokraatia Eest Euroopas. 2009. aasta Euroopa Parlamendi valimistel oli ta presidentaalse enamusega Uue Tsentri (UMP/NC/LGM) nimekirjas kolmas liige. Ta kuulub ALDE fraktsiooni. _NEWLINE_2015. aastal tegi Cavada ettepaneku piirata Euroopa Liidu riikides panoraamivabadust, esitades sellekohase paranduse Euroopa Piraadipartei esindaja Julia Reda raportisse, mis varem toetas panoraamivabaduse laiendamist. Parandust kommenteeris ta oma blogis, kirjutades: "V\xc3\xb5itlus, mida t\xc3\xa4naseks juhib Pr. Reda, teeseldes vaba ligip\xc3\xa4\xc3\xa4su kaitsmist avalikus omandis olevatele teostele nende kasutajate huvides, toimub tegelikult eelk\xc3\xb5ige selle nimel, et lubada Ameerika monopolidel nagu Facebook v\xc3\xb5i ka Wikimedia, p\xc3\xa4\xc3\xa4seda loojatele autori\xc3\xb5iguse eest tasu maksmisest."'